מצוקה כספית היא שהובילה צעיר, המועסק על ידי קבלן בתחום פינוי האשפה, לפגוע בעבודתו של הקבלן בעיר, תוך פיזור אשפה ברחובות.
יצוין כי הצעיר פיזר אשפה בעיר, אף שהועסק בעיר אחרת. בשבוע שעבר נצפה הצעיר על ידי דיירי רחוב השופט ברנס, כשהוא משליך פחי אשפה ומִחזור, על תכולתם, למרכז הרחוב לכל אורכו, וחוסם בכך את המעבר לכלי רכב ברחוב. נהגים ותושבים הזעיקו את המשטרה, אבל אז התפרץ הצעיר בבכי וטען כי זה צעד נואש מבחינתו, שכן לא קיבל את משכורתו ממעסיקו ואינו יכול לעשות את החג.
הדיירים, שהבינו את מצוקתו, פנו לעירייה בבקשה לבדוק עם הקבלן את התנהלותו מול עובדיו במסגרת בעיר. "זה היה מוזר, אבל אנחנו מבינים את צעדיו של הצעיר, למרות חומרת המעשים. הוא היה נואש ומתוסכל, וזה לא בסדר".
תהליך הסרת פלטות האסבסט מגג המתחם ברחוב גיסין פינת פינסקר אשר מול פרויקט המגורים ONLY & ONE בשכונת אם המושבות, לווה במהלך חופשת הפסח באקורדים צורמים מצד מספר תושבים, שהתריעו על הסכנות הכרוכות במלאכת הפירוק. ראש העירייה רמי גרינברג, שליווה את הפרויקט באופן אישי, הסתייע בגורמים בכירים מהמשרד להגנת הסביבה במחוז המרכז המופקדים על האזור. בסופו של דבר, פורק גג האסבסט.